Document ID: /roh_data/filtered/fineweb-2-filterrobots_roh.jsonl.gz/11626

Schurnalists accreditads survegnan access a l'Edifizi dal parlament. En l'Edifizi dal parlament ston collavuraturas e collavuraturs da medias sa tegnair vi da las suandantas reglas:
La legitimaziun d’access sto esser bain visibla e vegnir purtada tut il temp.
La legitimaziun d’access na permetta
betg d’acceder a las salas da cussegl, a las stanzas da sesida ed a las tribunas dals aspectaturs.
I dovra ina permissiun per far fotografias, film u registraziuns dal tun sin las tribunas da pressa e sin la tribuna dals aspectaturs. I n’è betg permess da fotografar cun chametg.
I n’è betg permess da far fotografias, film u registraziuns dal tun en il café «Zeitungszimmer» ed en il restaurant «Galerie des Alpes» (excepziuns mo tenor cunvegnientscha cun la direcziun dals manaschis gastronomics).
Igl è scumandà da fotografar u da filmar actas e documents.
Inscenaziuns (p.ex. da teater u da travestgida) n’èn betg permessas.
Tut las collavuraturas e tut ils collavuraturs da medias respectan cun vestgadira adequata la dignitad dal parlament.
En las avantchombras sco er en la Sala dals pass pers sa deportan ins en moda discreta, senza disturbar las commembras ed ils commembers da l’Assamblea federala durant la lavur e senza impedir l’access a las salas da cussegl. Las plazzas da lavur e l’infrastructura èn resalvadas a las commembras ed als commembers da l’Assamblea federala.
I na dastga betg vegnir deponì bagascha e material (p.ex. stativs, lampas, tastgas etc.) en la Sala dals pass pers, en ils corridors ed en las avantchombras.
Ils passagis ston restar libers.
Igl è scumandà da prender cun sai substanzas liquidas.
Installaziuns fixas (p.ex. culissas, glisch etc.) na dastgan betg vegnir installadas.
Las instrucziuns dal persunal dals Servetschs dal parlament ston vegnir respectadas senza excepziuns.